**Σωματείο Εργαζομένων στα Κέντρα Πρόληψης των Εξαρτήσεων και Προαγωγής**

**της Ψυχοκοινωνικής Υγείας**

# ΔΕΛΤΙΟ ΤΥΠΟΥ

*Αθήνα, 25/6/2025*

## 26 ΙΟΥΝΗ – ΠΑΓΚΟΣΜΙΑ ΗΜΕΡΑ ΚΑΤΑ ΤΩΝ ΝΑΡΚΩΤΙΚΩΝ: ΟΧΙ ΣΤΗ ΔΙΑΛΥΣΗ ΤΗΣ ΠΡΟΛΗΨΗΣ – ΟΧΙ ΣΤΗ ΣΥΝΤΗΡΗΣΗ ΤΗΣ ΕΞΑΡΤΗΣΗΣ

Η φετινή 26η Ιούνη μας βρίσκει ένα χρόνο μετά τις μεγαλειώδεις κινητοποιήσεις των εργαζομένων συνολικά στις εξαρτήσεις, που μαζί με τις τοπικές κοινότητες εμπόδισαν το άμεσο κλείσιμο (με την εφαρμογή του νόμου –έκτρωμα 5129/2024 «Για την ολοκλήρωση της Ψυχιατρικής Μεταρρύθμισης») των 75 Κέντρων Πρόληψης σ’ όλη τη χώρα. Ωστόσο, δεν παύουμε να παραμένουμε σε επαγρύπνηση, καθώς η εφαρμογή του νόμου από το νέο φορέα ΕΟΠΑΕ, όπως έχει ξεκινήσει δείχνει ξεκάθαρα τις κυβερνητικές προθέσεις για ουσιαστική διάλυση της πρόληψης - θεραπείας - επανένταξης και το άνοιγμα του δρόμου για την ιδιωτικοποίηση αυτών των υπηρεσιών.

 Αν κοιτάξουμε την «μεγάλη εικόνα» γύρω μας, παρατηρούμε :

-τα ανησυχητικά στοιχεία που πρόσφατα δημοσιεύτηκαν από την Πανελλήνια έρευνα του ΕΠΙΨΥ «για τη χρήση ουσιών, άλλες εξαρτητικές συμπεριφορές και την ψυχοκοινωνική υγεία των εφήβων- μαθητών».

-τις κυβερνητικές εξαγγελίες κατά την παρουσίαση πριν από περίπου 1,5 μήνα της «Εθνικής Στρατηγικής για την Πρόληψη της βίας και την αντιμετώπιση της παραβατικότητας ανηλίκων 2025-2030», όπου μόνο το 15% των εξαγγελόμενων μέτρων αφορούν στην πρόληψη (ενώ το 40% περίπου αφορά σε κατασταλτικού χαρακτήρα μέτρα) κι η έμφαση δίνεται στην ατομική κι οικογενειακή ευθύνη, με τα κοινωνικά αίτια να μένουν στο απυρόβλητο.

-προσπάθεια για κυριαρχία στο δημόσιο λόγο μιας συζήτησης που με την επίκληση διάφορων αντιεπιστημονικών θεωριών (π.χ. περί του «δικαιώματος της αυτοδιάθεσης του σώματος») ουσιαστικά οδηγούν στην αποδοχή και τη νομιμοποίηση στη συνείδησή μας της χρήσης κι όχι των πάσης φύσεως εξαρτήσεων (βλ. απόπειρα ίδρυσης 2ου Χώρου Εποπτευόμενης Χρήσης στην Αθήνα).

**Ένα χρόνο μετά κι είμαστε ακόμη εδώ**! Βέβαια έχουμε επίγνωση ότι μας διαμορφώνουν ένα ασφυκτικό πλαίσιο ύπαρξης και λειτουργίας μέσα στο οποίο μπορούμε να *«γιορτάσουμε»* 1-2 «Παγκόσμιες Ημέρες» ακόμη:

* Ίδρυση της πρώτης ιδιωτικής δομής απεξάρτησης στη Ν. Κηφισιά και μάλιστα «αδειοδοτημένης από το Υπουργείο Υγείας»
* Kατάργηση ιστορικών δημόσιων στεγνών θεραπευτικών προγραμμάτων, όπως «Ιθάκη», «Παρέμβαση», «Στροφή, «18ΑΝΩ», ΠΕΘΕΑ-ΑΡΓΩ, «Ιανός» και περαιτέρω αποδυνάμωση όσων απομένουν με αιφνιδιαστικές μετακινήσεις του προσωπικού που οδηγεί σε διάρρηξη της θεραπευτικής σχέσης και ουσιαστικά παρεμπόδιση της θεραπευτικής διαδικασίας
* Τρομοκράτηση και διώξεις εργαζομένων (βλ. τον πρόεδρο του Σωματείου Εργαζομένων στο 18ΑΝΩ, Θ. Δημουλά).

Ειδικότερα, οι εργαζόμενοι στα Κέντρα Πρόληψης βρισκόμαστε αντιμέτωποι με:

* Βλαπτική μεταβολή στις Προγραμματικές Συμβάσεις για το 2025, όπου εκδηλώνεται η πρόθεση του ΕΟΠΑΕ γι’ αυταρχική εποπτεία, έλεγχο του έργου μας και παρεμπόδιση της επιστημονικής μας δουλειάς, αφού ουσιαστικά μας αφαιρεί τη δυνατότητα να ανταποκρινόμαστε άμεσα στο σύνολο των αναγκών κι αιτημάτων για βοήθεια από τις τοπικές κοινωνίες μέσα στις οποίες δουλεύουμε και που μαζί τους έχουμε συνάψει δεσμούς εμπιστοσύνης και συνεργασίας 30 χρόνια τώρα.
* Υποστελεχωμένα Κέντρα Πρόληψης, όπου καταγράφουμε 130 κενές θέσεις εργασίας, ενώ για τους συμβασιούχους συναδέλφους/ισσες δεν υπάρχει καμία ουσιαστική δέσμευση για ανανέωση των συμβάσεών τους μετά το Νοέμβρη του 2025.
* Απουσία οποιασδήποτε πρόβλεψης και δέσμευσης για τη συνέχιση ύπαρξης των 75 Κέντρων Πρόληψης μετά το 2027.

Κόντρα σε όλη αυτήν την ζοφερή κατάσταση εμείς συνεχίζουμε!

Για όλους εμάς που εργαζόμαστε στα Κέντρα Πρόληψης, Πρόληψη δε σημαίνει αποσπασματικές παρεμβάσεις, φανταιζί καμπάνιες, για όλο και λιγότερους και μακριά από τις πραγματικές ανάγκες των τοπικών κοινωνιών μέσα στις οποίες ζούμε, αναπνέουμε και δρούμε!

Πραγματική Πρόληψη δεν σημαίνει ασφαλείς χώροι χρήσης και καθαρές σύριγγες, αλλά **δημόσιες και δωρεάν δράσεις ανάδειξης νοήματος και αξιών που ομορφαίνουν τη ζωή, δημιουργία προϋποθέσεων που ενισχύουν τις σχέσεις, ενδυνάμωση των ανθρώπων στον ρόλο τους, εκπαίδευση στην επικοινωνία και στην έκφραση συναισθημάτων, δημιουργία υποστηρικτικών δικτύων, συσπείρωση φορέων και συλλόγων, φύση και θέση παιδαγωγών σε ενεργητική παρουσία στη ζωή των παιδιών και εφήβων.**

**Αυτήν την Πρόληψη θα την υπερασπιστούμε, καθώς αντανακλά το αίτημα για μια δίκαιη και αλληλέγγυα κοινωνία, με νέους που μπορούν να επαναστατούν μέσω της δημιουργίας, της σχέσης, του λόγου και της δράσης.**

Απαιτούμε:

* Κατάργηση του νόμου 5129/2024
* Καμία εμπλοκή ιδιωτών και ΜΚΟ σε πρόληψη και απεξάρτηση.
* Αποκλειστικά δημόσια και δωρεάν υψηλού επιπέδου πρόληψη - θεραπεία - κοινωνική επανένταξη.
* Δημιουργία ενιαίου θεσμικού πλαισίου για τα κέντρα πρόληψης.
* Κάλυψη των 130 κενών θέσεων στα Κέντρα Πρόληψης κι ανανέωση των συμβάσεων όλων των εργαζόμενων στα Κέντρα Πρόληψης που καλύπτουν πάγιες και διαρκείς ανάγκες.
* Να ξεκινήσει άμεσα διάλογος για τη σύναψη νέας κεντρικής προγραμματικής σύμβασης (2027-2034)
* Να επαναλειτουργήσει τακτικά η Επιτροπή Παρακολούθησης
* Διαφάνεια, σεβασμό και ελευθερία στην επιστημονική μας εργασία. Τέλος στον εκφοβισμό και τις διώξεις των εργαζομένων.

*Καλούμε σε:*

-Συμμετοχή στην πανελλαδική κινητοποίηση της ΟΣΟ και των Συλλόγων Οικογένειας ΚΕΘΕΑ, στην Αθήνα, με συγκέντρωση στο υπουργείο Υγείας, στις 26 Ιουνίου το απόγευμα

-Στάση εργασίας για τους εργαζόμενους στα Κέντρα Πρόληψης της Αττικής, την Παρασκευή 27 Ιουνίου 2025 (12:00–15:00)

-Συγκέντρωση διαμαρτυρίας την Παρασκευή 27 Ιουνίου, στις 13:30 στον ΕΟΠΑΕ (Αβέρωφ 21) και στο Υπουργείο Υγείας (Αριστοτέλους 17) με καθιστική διαμαρτυρία για τη δημόσια πρόληψη, τη θεραπεία, τη ζωή και την αξιοπρέπεια.

**Η φωνή μας δεν θα σβήσει! Η πρόληψη δεν είναι πολυτέλεια –**

**είναι κοινωνική αναγκαιότητα.**

**Όχι άλλη υποκρισία για την "Παγκόσμια Ημέρα Κατά των Ναρκωτικών"!**

**Με το κεφάλι ψηλά, με το μυαλό καθαρό! Εμείς είμαστε η φωνή των**

**κοινοτήτων μας!**

***Για το Διοικητικό Συμβούλιο***

***του Σωματείου Εργαζομένων στα Κέντρα Πρόληψης***